Kevin Volland

Kevin Volland (s. 30. heinäkuuta 1992 Marktoberdorf) on saksalainen jalkapalloilija, joka edustaa 3. Ligassa pelaavaa 1860 Müncheniä.
Ura.
Seurajoukkueura.
Volland on 1860 Münchenin kasvatti. Hän debytoi seuran edustusjoukkueessa 2. Bundesliigassa syyskuussa 2010. Tammikuussa 2011 Volland siirtyi Bundesliigan TSG Hoffenheimiin, mutta palasi heti takaisin vanhaan seuraansa lainalle. Laina kesti kauden 2011–2012 loppuun, johon mennessä Volland oli tehnyt lainajaksollaan 20 maalia 50 ottelussa. Ensimmäisellä kaudellaan Hoffenheimissä Vollandista tuli avauskokoonpanon pelaaja. Kauden 2012–2013 aikana Volland teki kuusi maalia ja syötti 12. Kaudella 2013–2014 hän teki yksitoista maalia. Maalisyöttöjä kertyi yhdeksän. Kaudella 2014–2015 hän teki 32 ottelussa kahdeksan maalia. Seuraavalla kaudella hän teki 33 ottelussa kahdeksan ja syötti kymmenen maalia. Kaikkiaan hän teki Hoffenheimissa 138 liigaottelussa 33 maalia. 
Volland siirtyi Bayer Leverkuseniin 20 miljoonan euron siirtosummalla kesällä 2016. Avauskaudellaan hän teki kuusi liigamaalia. Kausina 2017–2018 ja 2018–2019 Volland teki Bundesliigassa Leverkusenille 14 maalia, ja ensin mainitulla kaudella hän oli koko sarjan maalintekijätilastossa jaetulla kolmannella sijalla. Kaudella 2019–2020 hän teki Bundesliigassa kymmenen maalia. Hän pelasi Leverkusenissa neljän kauden aikana kaikkiaan 115 bundesliigaottelua ja teki 44 maalia. Mestarien liigassa Volland pelasi Leverkusenissa 12 ottelua ja teki maalin marraskuussa 2016 TsSKA Moskovaa ja marraskuussa 2019 Atlético Madridia vastaan.
Volland siirtyi Ligue 1:n Monacoon 11 miljoonalla eurolla syyskuussa 2020. Avauskaudellaan hän teki 35 Ranskan pääsarjaottelussa 16 maalia ja antoi kahdeksan maalisyöttöä. Seuraavalla kaudella hän pelasi 34 ottelua, joissa teki yhdeksän ja syötti 11 maalia. Kaudella 2022–2023 hän teki 17 liigaottelussa kolme maalia. Eurooppa-liigassa hän pelasi Monacon-vuosinaan 13 ottelua ja teki viisi maalia.
Volland siirtyi Bundesliigan Union Berliniin neljällä miljoonalla eurolla elokuussa 2023. Talvitaukoon mennessä hän oli pelannut Bundesliigassa kymmenen ottelua ja tehnyt kaksi maalia. Mestarien liigassa hän oli tehnyt yhden maalin pelaamissaan viidessä ottelussa.
Kesällä 2025 Volland palasi kasvattajaseura 1860 Müncheniin. Kaudella 2025/26 1860 München pelaa saksan kolmanneksi korkeimalla sarjatasolla.
Maajoukkueura.
Volland on pelannut Saksan kaikissa nuorten maajoukkueissa alle 17-vuotiaista alle 21-vuotiaisiin. Vuoden 2015 alle 21-vuotiaiden EM-kilpailuissa Volland teki kaksi maalia ollen turnauksen toiseksi paras maalintekijä ja tullen nimetyksi myös tähdistöjoukkueeseen.
Saksan jalkapallomaajoukkueessa Volland debytoi toukokuussa 2014 Puolaa vastaan. Maajoukkueen päävalmentaja Joachim Löw otti Vollandin mukaan alustavalle 30-miehiselle listalle mutta jätti tämän lopullisen 23 miehen kokoonpanon ulkopuolelle. Ainoan A-maaottelumaalinsa Volland on tehnyt marraskuussa 2016 MM-karsintaottelussa San Marinoa vastaan. Hän pelasi marraskuussa 2016 vielä ystävyysottelussa Italiaa vastaan mutta oli sen jälkeen 4,5 vuotta poissa maajoukkueesta.
Vollandin isä Andreas Volland on entinen maajoukkuetason jääkiekkoilija.
Saavutukset.
Henkilökohtainen